**Motiveret ansøgning, Softwareudvikling og Teknologi – designlinjen.**

Siden jeg stiftede bekendtskab med ITU for nogle år siden, da jeg gennemførte kurset: ”Læring og it”, har jeg været klar over, at ITU som uddannelsessted er noget for mig. Arbejdsformen, med vekslingen imellem forelæsninger, projektarbejde, og selve studiemiljøet på ITU tiltaler mig meget, og jeg søger hermed ind på kandidatuddannelsen: ”Softwareudvikling og teknologi, designlinjen”.

Mit sigte med uddannelsen er at opnå kompetencer som softwareudvikler/softwarearkitekt. De skal i første omgang bruges til at få et job i et softwarefirma, og når jeg har gjort mig nogle erfaringer, vil jeg starte mit eget firma, der skal udvikle tidssvarende læringssoftware til forskellige platforme.

Igennem mit første studieforløb på lærerseminaret og min 12-årige erhvervserfaring som lærer og IT-konsulent har jeg opnået en solid erfaring med projektbaseret arbejde. Jeg sætter pris på at arbejde projektbaseret i grupper, og har fokus på, hvordan man i projektarbejdet udnytter hinandens styrker.

Kandidatuddannelsen i softwareudvikling er en ret teknisk uddannelse, og den er lige hvad jeg har brug for i realiseringen af mine jobmæssige ambitioner og til opstart af min egen virksomhed. Her er ITU et afgørende stop på vejen til realiseringen af min drøm om at skabe software, som man kan lære og blive klogere af.

Jeg vil drage nytte af store dele af min læreruddannelse på ITU blandt andet ved, at bruge og bygge videre på mine formidlingskompetencer. Jeg ser frem til at blive endnu bedre til at omsætte kompliceret IT-stof til tilgængelig tale, som både fagnørder og almindelige mennesker kan forstå og bruge.

Det er meget vigtigt for mig, at både det faglige og sociale miljø er godt og jeg involverer mig derfor i de studiesociale aktiviteter, og bidrager til at vi alle får en god hverdag på ITU.

I mit studieforløb på ITU har jeg som udgangspunkt tænkt mig at vælge specialiseringen: ”Programming Languages”, da denne specialisering, med sit fokus på programkode og Model Driven Software Development, vil give mig mulighed for hhv. at varetage jobs som softwareudvikler, men også vil give mig kompetencer til at designe og udvikle i forskellige programmeringssprog til f.eks. mobile platforme.

Det er mit umiddelbare sigte, at mit speciale/Master Thesis skal omhandle udvikling af læringsspecifik software, blandt andet med fokus på opsamling, behandling, og præsentation af data om elevers progression. Det er min forventning, at jeg skal arbejde sammen med 2 – 3 andre studerende om specialet, og gerne i et samarbejde med relevante aktører i erhvervslivet.

Jeg er kommet i den heldige situation, at jeg både har personligt og økonomisk råderum til at tage den uddannelse på ITU, som er så vigtig for mig. Den vil i sig selv være en oplevelse, et boost og en faglig opgradering, og så er den afgørende for virkeliggørelsen af min ambition om eget softwarefirma. Jeg ser meget frem til at gå i gang med realiseringen af mine drømme med første stop på ITU fra efteråret og to år frem.

Til slut skal jeg gøre opmærksom på, at i forbindelse med afslutningen af min læreruddannelse var jeg så uheldig at ryge ind i et længerevarende sygdomsforløb, der desværre forsinkede de afsluttende eksaminer noget.

Jeg glæder mig meget til at starte på ITU til efteråret.

Mange hilsener

Dennis Ejby Schmock